ผมอายุ25ปี ทำงานเป็น พนง.ออฟฟิต อยู่หน้าคอมเกือบทั้งวัน เมื่อช่วงปลายเดือนที่แล้วผมมีอาการเป็นไข้หวัด จึงได้ซื้อยาGOFEN400 ยาแก้ไอ และยาลดน้ำมูก ทานจนอาการไข้หาย แต่ยังมีเสมหะอยู่ จนมาเมื่อสัปดาห์ก่อน มีอาการมึนหัว ตามัว เป็นอยู่4-5วัน วันที่17/10/61 จึงไปหา ช่วงเช้า(10.30น.)ไปหาคลีนิคแรก ด้วยอาการมึนหัว ตาพร่ามัว ผมได้เล่าอาการอย่างข้างต้นที่ผมเล่า จึงวัดความดัน เพราะที่บ้านมีโรคความดันกันเยอะ ปรากฏว่าความดันอยู่ที่161 จึงแนะนำให้ไปหาอีกคลีนิคหนึ่ง หลังจากนั้นเวลาเที่ยง ผมจึงไปพบที่อีกคลีนิคหนึ่ง ได้ซักอาการ และวัดความดัน ข้างขวาอยู่ที่145 ข้างซ้ายอยู่ที่125 และนั่งคุยไปอีก2-3นาทีจึงวัดข้างขวาใหม่ ได้125 จึงแจ้งว่าเรื่องโรคความดันน่าจะอยู่ในระยะเฝ้าระวัง ยังไม่ได้เป็น ส่วนเรื่องมึนหัว น่าจะเกิดจากอาการไข้หวัดที่ยังไม่หายดี เพราะได้มีการให้อมปรอทวัดไข้ และพบว่ามีไข้เล็กน้อย ประกอบกับเสมหะที่ยังมีอยู่ จึงให้ยาฆ่าเชื้อ ยาแก้ไอ ยาแก้เสมหะ ยาแก้มึนหัว และยาลดน้ำมูก วันถัดมาจนถึงตอนนี้ผมมีอาการเหมือนไข้ขึ้น ตัวร้อนนิดหน่อย มีเสมหะมากขึ้น ไอเล็กน้อย หาวแล้วมีน้ำมูก และรู้สึกขาและแขนไม่ค่อยมีแรง+เหน็บชานิดๆ จึงไปซื้อยาGOFEN400 มาทาน เนื่องจากคลีนิคไม่ได้จัดยาลดไข้มาให้ จนถึงตอนนี้อาการยังไม่ดีขึ้นเลยครับ กินยาGOFENไปได้4มื้อ อยากทราบว่าอาการแบบนี้คือไข้หวัดใช่ไหมครับ เพราะผมเพิ่งเป็นไปเมื่อปลายเดือนที่แล้ว กลัวเป็นโรคอื่น
สวัสดีค่ะ ไข้หวัดธรรมดา จะมีอาการไข้ เจ็บคอ น้ำมูกไหล คัดจมูก ไอ มีเสมหะ จาม เสียงแหบ อ่อนเพลีย ปวดเมื่อยตัว ปวดหัว เป็นต้น อาการจะไม่รุนแรง มักหายได้เองใน 1 สัปดาห์ ส่วนไข้หวัดใหญ่ อาการมักรุนแรงกว่าไข้หวัดธรรมดาและอาการเกิดขึ้นรวดเร็วกว่าไข้หวัดธรรมดา แต่ส่วนใหญ่จะหายได้เองเช่นกันในเวลาประมาณ 1 สัปดาห์ดังนั้น หากอาการเป็นมาตั้งแต่ปลายเดือนที่แล้ว ยังไม่หายไป และยังคงมีไข้ มีเสมหะมากขึ้น ไอ มีน้ำมูก แขนขาไม่ค่อยมีแรง อาจเป็นหลอดลมอักเสบหรือปอดบวมได้ ซึ่งหากอาการยังไม่รุนแรง แนะนำให้ดูแลรักษาตามอาการไปก่อน ได้แก่ การดื่มน้ำมากๆ พักผ่อนเยอะๆ ทานอาหารที่มีประโยชน์โดยเฉพาะผักและผลไม้ งดสูบบุหรี่และดื่มแอลกอฮอล์ และทานยาบรรเทาตามอาการ ซึ่งยา Gofen คือยา ibuprofen ที่ใช้บรรเทาอาการปวด และลดไข้ ดังนั้น แนะนำให้ทานเฉพาะเมื่อมีอาการไข้หรือปวดเมื่อยเท่านั้น ไม่แนะนำให้ทานต่อเนื่องนานๆ เพราะอาจระคายเคืองต่อกระเพาะอาหารได้แต่หากมีอาการรุนแรง เช่น ไข้สูงมาก ไอมาก มีเสมหะมาก ทานอาหารและดื่มน้ำได้ได้น้อย แนะนำควรกลับไปพบแพทย์เพื่อรักษา หรือหากอาการไม่รุนแรง แต่หากยังคงมีไข้ต่อเนื่อง ก็ควรกลับไปพบแพทย์เพื่อตรวจอีกครั้ง เพราะอาจเกิดจากมีโรคแทรกซ้อนที่สามารถพบได้จากการเป็นไข้หวัด เช่น ไซนัสอักเสบ หูชั้นกลางอักเสบ เยื่อหุ้มสมองอักเสบ สมองอักเสบ เยื่อหุ้มหัวใจอักเสบ เป็นต้น